കോണ്ഗ്രസിലെ ഗ്രൂപ്പ് പ്രവര്ത്തനത്തിനെതിരെ താക്കീതുമായി രാഹുല് ഗാന്ധി കോഴിക്കോട്: കോണ്ഗ്രസിലെ ഗ്രൂപ്പ് പ്രവര്ത്തനത്തിനെതിരെ താക്കീതുമായി കോണ്ഗ്രസ് മുന് ദേശീയ അധ്യക്ഷന് രാഹുല് ഗാന്ധി. കോഴിക്കോട് കോണ്ഗ്രസ് നേതാക്കളുടെ യോഗത്തിലാണ് രാഹുലിന്റെ നിര്ദേശം. ഗ്രൂപ്പ് പ്രോത്സാഹിപ്പിക്കരുത് എന്ന് നേതാക്കള്ക്ക് രാഹുല് ഗാന്ധി നിര്ദ്ദേശം നല്കി. കൂടാതെ, കോണ്ഗ്രസ് യൂണിറ്റ് കമ്മിറ്റികള് ഉടന് രൂപീകരിക്കണമെന്ന് രാഹുല് യോഗത്തില് ആവശ്യപ്പെട്ടു. മെറിറ്റ് ആണ് മുന്ഗണനയെന്നും പരാതികള് ഉണ്ടെങ്കില് നേതാക്കളെ നേരിട്ട് വിവരം അറിയിക്കാന് മടിക്കരുതെന്നും രാഹുല് വ്യക്തമാക്കി. കെപിസിസി അധ്യക്ഷന് കെ സുധാകരനും യോഗത്തില് പങ്കെടുത്തു. വയനാട് ലോക്സഭ മണ്ഡലത്തിലെ വികസന പ്രവര്ത്തനങ്ങള്ക്കൊപ്പം സംഘടന ശക്തിപ്പെടുത്തുന്നത് ഉള്പ്പെടെ ചര്ച്ച ചെയ്യാന് ആണ് യോഗം ചേര്ന്നത്. കോഴിക്കോട് , മലപ്പുറം ജില്ലകളിലെ ഡിസിസി അധ്യക്ഷന്മാര്, മുതിര്ന്ന നേതാക്കള് എന്നിവര് രാഹുല് വിളിച്ച് ചേര്ത്ത യോഗത്തില് പങ്കെടുത്തു. വയനാട് ഡിസിസി അധ്യക്ഷന് എത്താന് സാധിക്കാത്തതിനാല്, ഐ സി ബാലകൃഷ്ണന്, ടി സിദ്ദിഖ് എന്നിവരും യോഗത്തില് പങ്കെടുത്തു.